Tarybos direktyva
1983 m. birželio 16 d.
derinanti su technikos pažanga Tarybos direktyvą 70/220/EEB dėl valstybių narių įstatymų, reglamentuojančių priemones, kurių būtina imtis oro apsaugai nuo teršimo motorinių transporto priemonių su priverstinio uždegimo varikliais išmetamosiomis dujomis, suderinimo
(83/351/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1973 m. lapkričio 22 d. Tarybos patvirtinta pirmoji Europos Bendrijų veiksmų programa pakvietė atsižvelgti į naujausią mokslo pažangą kovojant su atmosferos tarša išmetamosiomis dujomis iš motorinių transporto priemonių ir iš dalies pakeitė tuo tikslu patvirtintas direktyvas;
kadangi Tarybos direktyva 70/220/EEB [4] nustato iš tokių variklių išmetamų anglies monoksido ir nesudegusių angliavandenilių kiekio ribines vertes; kadangi tos ribinės vertės pirmą kartą buvo sumažintos Direktyva 74/290/EEB [5], o Direktyva 77/102/EEB [6] buvo papildytos leistino išmetamų azoto oksidų kiekio ribinėmis vertėmis; kadangi tų trijų teršalų ribinės vertės buvo dar kartą sumažintos Direktyva 78/665/EEB [7];
kadangi motorinių transporto priemonių konstrukcijos pažanga dabar leidžia sumažinti tas ribines vertes; kadangi tai yra pageidautina kaip apsauginė priemonės prieš galimą neigiamą poveikį aplinkai; kadangi per svarstomą laikotarpį toks sumažinimas nepakenks Bendrijos kitų sričių tikslams, visų pirma - racionalaus energijos vartojimo tikslui;
kadangi, atsižvelgiant į tai, kad lengvuosiuose ir lengvuose sunkvežimiuose vis dažniau naudojami dyzeliniai varikliai, patartina sumažinti ne tik išmetamų suodžių kiekį, reglamentuojamą Direktyva 72/306/EEB [8], bet ir iš tokių variklių išmetamo anglies monoksido, nesudegusių angliavandenilių ir azoto oksidų kiekį; kadangi įtraukiant tokias transporto priemones į Direktyvos 70/220/EEB taikymo sritį reikia iš dalies pakeisti minėtos direktyvos darbinę dalį; kadangi toks pakeitimas turi įtakos ir techninių priedų turiniui; kadangi Komisija pasiūlė Tarybai, kad, nukrypstant nuo Direktyvos 70/220/EEB 5 straipsnio, šia Direktyva ji išsyk patvirtintu techninių priedų pakeitimus,
PRIĖMĖ ŠIĄ DIREKTYVĄ:
1 straipsnis
Direktyva 70/220/EEB iš dalies keičiama taip:
1. Direktyvos 70/220/EEB pavadinimas pakeičiamas taip:
"Direktyva 70/220/EEB dėl valstybių narių teisės aktų, reglamentuojančių oro apsaugos nuo teršimo motorinių transporto priemonių išmetamosiomis dujomis priemones, suderinimo"
.
2. 1 straipsnis pakeičiamas taip:
"1 straipsnis
Šioje direktyvoje "transporto priemonė" - tai bet kokia transporto priemonė su priverstinio uždegimo varikliu arba kompresinio uždegimo varikliu, skirta naudoti keliuose, su kėbulu arba be jo, turinti ne mažiau kaip keturis ratus, kurios didžiausioji leistinoji masė yra ne mažesnė kaip 400 kg, o maksimalus konstrukcinis greitis yra ne mažesnis kaip 50 km/h, išskyrus žemės ūkio traktorius, mašinas ir viešųjų darbų transporto priemones."
3. Priedai pakeičiami šios direktyvos priedais.
2 straipsnis
1. Nuo 1983 m. gruodžio 1 d. nė viena valstybė narė, dėl su oro tarša dujomis iš variklio susijusių priežasčių, neturi teisės:
- atsisakyti suteikti EEB tipo patvirtinimą, išduoti Direktyvos 70/156/EEB 10 straipsnio 1 dalies paskutinėje įtraukoje nurodytus dokumentus arba atsisakyti suteikti nacionalinį tipo patvirtinimą motorinių transporto priemonių tipui,
- uždrausti pradėti eksploatuoti tokias transporto priemones,
jei iš tokio tipo transporto priemonių išmetamų dujinių teršalų lygis atitinka Direktyvos 70/220/EEB su pakeitimais, padarytais šia direktyva, reikalavimus.
2. Nuo 1984 m. spalio 1 d. valstybės narės:
- nebeišduoda Direktyvos 70/156/EEB 10 straipsnio 1 dalies paskutinėje įtraukoje nurodytų dokumentų motorinių transporto priemonių tipui, kurių išmetamų dujinių teršalų lygis neatitinka Direktyvos 70/220/EEB su paskutiniais pakeitimais, padarytais šia direktyva, reikalavimų,
- gali atsisakyti suteikti nacionalinį tipo patvirtinimą motorinių transporto priemonių tipui, kurių išmetamų dujinių teršalų lygis neatitinka Direktyvos 70/220/EEB su paskutiniais pakeitimais, padarytais šia direktyva, reikalavimų.
3. Nuo 1986 m. spalio 1 d. valstybės narės gali uždrausti pradėti eksploatuoti transporto priemones, kurių išmetamų dujinių teršalų lygis neatitinka Direktyvos 70/220/EEB su paskutiniais pakeitimais, padarytais šia direktyva, reikalavimų.
3 straipsnis
Valstybės narės priima nuostatas, kurios, įsigaliojusios iki 1983 m. lapkričio 30 d., įgyvendina šią direktyvą, ir nedelsdamos apie tai praneša Komisijai.
4 straipsnis
Ši direktyva skirta valstybėms narėms.
Priimta Liuksemburge, 1983 m. birželio 16 d.